
Скъпи приятели, читатели и верни привърженици на единствения и уникален вестник „ВЯРА”, месечник за живота и проблемите на хората с  увреждания в Община Плевен!


С тези редове искаме да ви благодарим, че останахте с нас и до нас в това толкова трудно за всички ни премеждие – пандемията от COVID-19. Още повече, че и вие, както и ние, екипът-създател на този вестник, предназначен за хората с увреждания, техните близки и всички съпричастни с проблемите на увредените. През периода на извънредното положение в страната, бяхме лишени от най-важното за всички ни, живият човешки контакт, чрез който се чувствахме част от увредените хора. Но ние не спряхме в нито един момент, дори не си и помислихме, че можем да спрем да ви информираме за нещата, които се случваха. Това е решимостта на създателите му, които винаги са на първата линия.

Честита Нова 2023 година!

Нека здраве, щастие и прекрасни емоции да ни бъдат спътници в живота!

Нека разбирателството и хармонията да бъдат нашето ежедневие!

Честито от сърце!

Заедно постигаме повече

Уважаеми читатели,


Организацията на слепите в България се развива с бързи темпове и през изминалите повече от десет десетилетия Сдружението се ползва с голям национален авторитет и се превърна в основен фактор за създаване на условия за по-достоен живот на хората със зрителни проблеми. Мисията на тази организация е защитата на човешките, гражданските, социалните, икономическите и други права на хората със зрителни увреждания и интегрирането им в обществото. Незрящите хора са невероятно силни и с недостатъчно използван ресурс. В интервю пред вестник ВЯРА г-н Володя Христов, Председател на Териториална съюзна организация на слепите (ТСО на ССБ)-Плевен сподели за живота, работата и проблемите в териториалната организация, за радостите и болките на членовете и. Ето какво каза той:


Господин Христов, ще започна с един въпрос, който взех и за мото на нашия разговор. Наистина ли заедно можем повече?


В.Х. Днес Съюзът на слепите в България, регистриран по Закона за юридическите лица с нестопанска цел, извършва своята многообразна дейност в обществена полза. Мисията на нашата организация е защитата на човешките, гражданските, социалните, икономическите и други права на хората със зрителни увреждания и интегрирането им в обществото. С решение № 355/10.05.2012 г. на Министерски съвет Сдружението има статут на национално представителна организация на хора с увреждания. В Съюза на слепите в България членуват над 16 000 граждани с намалена работоспособност от 71-100%, следствие загуба на зрение. Сдружението има 16 регионални организации, обединяващи 106 териториални структури, извършващи дейността си на територията на цялата страна. В изградените клубове за интеграция на хората с нарушено зрение нашите членове получават разнообразни публични услуги и поддържат ползотворни контакти в общността. Съюзът на слепите в България системно работи с Народното събрание, Правителството, общините и други институции за прилагане на съвременните европейски модели за социално включване и за провеждане на активни секторни политики за изпълнение на Конвенцията на ООН за правата на хората с увреждания. 

- Какви са основните цели и задачи пред съюза и в частност пред териториалната организация?

В.Х. ОСНОВНИ ЦЕЛИ И ЗАДАЧИ НА ССБ, са защита правата на хората със зрителни увреждания и недопускане на дискриминационни практики, Развитие на социалната рехабилитация и осигуряване на помощни технически средства, Подкрепа в образованието и професионалното обучение, Съдействие за трудова реализация в специализирана и обичайна икономическа среда, Осигуряване на достъп до информация чрез издаване на брайлови и говорещи книги и списания и разработване на специализиран софтуер за ползване на съвременни компютърни технологии, Предоставяне на административно-правни услуги, Организиране на художествено-творчески и спортно-туристически мероприятия, Създаване на достъпна архитектурна, транспортна и комуникационна среда, Социално подпомагане, , Международно сътрудничество. Всички тези приоритети на съюза са цели и задачи, и на териториалната ни организация като цяло.

- Познават Ви почти всички хора с увреждания в Общината и региона. Откога сте свързан с тези хора и работите за тях?

В.Х. Над тридесет години съм член на ССБ. Поради заболяване загубих частично зрение, и това ме отведе в съюза. С известни прекъсвания съм Председател вече четири мандата. За моята работа и познанство с хората, дори и с останалите съюзи е показателно многократното ми избиране. Винаги съм милеел за хората, споделял съм техните болки и радости, съдействал съм им по редица въпроси пред Дирекция „Социални дейности”, Плевен, ТЕЛК, като от тях получаваме информация за ново освидетелстваните болни, които приобщаваме към нашата организация, работим  особено пълноценно с Община Плевен и общинските съветници. Трябва дебело да подчертая за пряката работа с Регионална организация на слепите-Плевен и непосредствено с нейния Председател инж. Павлин Ангелов.

- Какво е значението на териториална организация на слепите за хората с увреждания?

В.Х. Нашата териториална организация има над 200 члена  и е най-голямата по численост от всичките в Регионалната организация-Плевен. Това е показателно за работата на целия управителен съвет в нея. Основно ние се стремим към рехабилитация на тези хора, имайте в предвид че те са с особена специфика, както и работа за социална интеграция в обществото.

- Считате ли, че хората с увреждания, членуващи в организацията са достатъчно мотивирани, ангажирани и активни във вземането на решения по въпроси, които се отнасят до тях?

В.Х.  Териториалната Организация има своя живот и той доста ангажира своите членове. Всички взимат участие в решаването на определени въпроси, които да са в техен интерес.

- Като обществена организация, отстоява ли Управителният съвет на Териториалната организация интересите на инвалидите пред държавните, обществените и другите органи и организации?

В.Х.  В предходния въпрос споменах за работата ни с обществените институции, чиято работа определя живота на незрящите хора. Повечето от служителите на тези институции познават много добре нашите членове. Срещаме се с различни хора и представители на институции, пред които поставяме проблемите на нашите членове и търсим диалог за тяхното разрешаване

- Какво правите като Председател Вашите членове да преодолеят изолираността си и намерят условия за реинтегриране в обществото?

В.Х. Характерът на уврежданията при нашите членове прави до голяма степен те да бъдат изолирани. В повечето случаи се нуждаят от придружител за тяхната мобилност. Именно тука е значението на работата на УС на ТСО на ССБ-Плевен и лично на моята дейност за приобщаване на тези хора към обществото. Това е така наречената рехабилитация и социална адаптация и интеграция. Освен, че ги посещаваме в домовете им, също така  и съдействаме пред специализираните центрове за рехабилитация и ползването на услугите им. Трябва дебело да подчертая следното. В нашия клуб освен подготовката за работа с компютри и ползване на Интернет, се развива многостранна дейност сред членовете за тяхната рехабилитация. Ръководството съдейства за предоставяне и на помощни технически средства, като една голяма необходимост.

- Достатъчно ли е адаптирана архитектурната среда в региона за хората с увреждания и какво още може да се направи?

В.Х. Мисля, че Община Плевен направи много за достъпност на градската среда за хората с увреждания, а именно достъп до обществени сгради, автобуси, тролеи, тротоарни подстъпи, светофарни уредби. Разбира се може още да се желае и специалистите не са спрели да работят по тези въпроси.

- Зададох предходния малко провокативен въпрос, за да разбера как си взаимодействате с Община Плевен и как тя Ви съдейства в дейността?

В.Х. Община Плевен е предоставила доста голяма база от 12клуба, които се ползват от хората с увреждания и пенсионерите. Пълната издръжка на тях е от Общината. Това е голям плюс за хората с увреждания. Малко градове могат да се похвалят с такова нещо. В тесен контакт сме с г-жа д-р Елза Пачева, Началник отдел „Здравеопазване и Социални дейности” Община Плевен и г-жа Ирина Йорданова, Главен специалист към същия отдел на общината пред които поставяме нашите проблеми, въпроси и искания за разрешаването им.

- Каква оценка давате на предложените от Община Плевен социални услуги за хората с увреждания?

В.Х. Лично аз съм запознат с проектите от социални услуги за хората с увреждания, предложени от Община Плевен и намирам, че те ще изиграят своята положителна роля. Не бива да се заблуждаваме, че тези програми ще удовлетворят всички нуждаещи се, винаги ще има доволни и недоволни. Господин Георг Спартански, Кмет на Община Плевен е отворен към проблемите на хората с увреждания и всячески помага и се отзовава на поставените от нас въпроси. Нашата Община от години оказва подкрепа на инвалидите и ние оценяваме тази помощ.

- Какво съдействие получавате от ръководството на Регионална организация на ССБ-Плевен и за съвместната Ви работа?

В.Х. Нашето ръководство получава методическа помощ и указания за пълноценната ни работа. Те са връзката ни с централно ръководство на съюза ни.

- ...а с другите общински организации и НПО-та?

В.Х. Нашият град не е много голям и оттук възможността хората с увреждания да се познават до голяма степен. Председателите на всички съюзи в Плевен периодично се чуваме и срещаме за да обсъдим редица въпроси, касаещи организациите и проблемите в тях.

- Естествено е да организирате участия в групови занимания и изяви с музикално, литературно творчество, физическа култура и спорт, и др.. Каква самооценка бихте си дали за работата и какво бихте желали в повече?

В.Х. В нашата организация се обръща голямо внимание на спорта и художествената самодейност. Отборите ни по шахмат, спортна табла и спортен риболов са изключително активни, познати на състезателите от цялата страна, в рамките на съюза разбира се. За успехите няма да говоря, защото ще бъде нескромно, но нашите отбори винаги са били в водещата тройка, носители на медали и купи от състезанията с регионален характер. В клуба ни имаме специален кът където са изложени наградите. В областта на худ. самодейност можем да се похвалим с вокална група „Пей, сърце”, която печели много призове при техните участия. Тука е мястото да благодаря на своята сътрудничка Малинка Табакова, която ми съдейства при организирането на екскурзиите в страната ни.

- Изнасят ли се беседи със здравно, социално и правно съдържание, както и на тематика от други области на човешкото познание?

В.Х. Разбира се. Представители на дирекция „Местни данъци и такси” ежегодно разясняват на нашите членове за правата и задълженията ни в данъчната политика на общината, също и с дирекция „Социални дейности”, с РЗОК-Плевен и др.

- Достига ли по подходящ начин и своевременно информация касаеща хората с увреждания до Вас?

В.Х. Разбира се. В клуба ни се получават всички периодични вестници и списания издания на нашия съюз и останалите съюзи. Тука искам да благодаря на редакционния колектив на вестник ВЯРА, месечник за живота и проблемите на хората с увреждания на територията на общината. Малко градове могат да се похвалят с такава дейност.

- Популяризират ли се достатъчно и по подходящ начин проявите на членовете от Териториалната организация в местните медии?

В.Х. Всяко мероприятие на организацията ни се отразява в местните медии,в сайта на общината, както и в специализираните издания към съюзите.

- Достатъчни ли са действащите програми за рехабилитация на всички групи хора с увреждания? 

В.Х. От много години в нашия град се предоставят програми за рехабилитация и интеграция на хората с увреждания, които обхващат по-голямата част от нуждаещите се. Винаги има хора, които не могат да получат тези социални услуги, защото са много тези, които се нуждаят от помощ.

- Как работите за преодоляване негативното отношение на обществото към хората с увреждания?

В.Х. Все още има хора с негативно отношение към нашите членове, но се надявам с времето това да се промени. В дните на хората с увреждания разпространяваме листовки, където е написано как да се отнасяме към хората със зрителни нарушения, поради спецификата на тези увреждания.

- Господин Христов, какво бихте искали да постигнете в бъдещата си работа през новата 2023 година, разбира се и в личен план?

В.Х. Нека да си пожелаем живот и здраве, само хубави моменти в тези трудни за всички ни дни. Нека взаимно да си помагаме, да сме борбени и да отстояваме своите права.

- Благодаря Ви от името на нашите читатели и Ви пожелавам много здраве, дръзновение и успешна бъдеща работа!

Разговаря Румен Петков, вестник ВЯРА


На 9 декември 2022 година в сградата на Съюза на глухите в България в столицата се състоя общото изборно събрание на пълномощниците на СГБ.


В него участваха 26 пълномощници от цялата страна. Събранието прие решения по дневния ред и избра ново ръководство на Съюза на глухите в България. Председател на СГБ за следващия четиригодишен мандат е Николай Нинов. Пълномощниците избраха и новите членове на Управителния съвет на СГБ, както и председател и членове на Централната контролна комисия. Решено беше членският внос на членовете на СГБ да се увеличи от 5 на 10 лева за година.


Скъпи приятели – членове на Съюза на глухите в България; скъпи съмишленици и всички, които сте съпричастни към дейността на нашата организация, обединяваща хората с увреден слух от цяла България, отправям поздрав към всички вас в навечерието на най-светия празник – Коледа и с мисълта,че изпращаме още една, поредна, изпълнена с чудесни и незабравими спомени за всички нас, година. И вярвам, че всеки от нас ще си пожелае това, което най-силно иска и се надява да се сбъдне през новата 2023 година!


Отиващата си 2022 година беше поне откъм пандемичните мерки малко по-добра към нас и ни даде възможността да отпуснем сърцата си и да се видим и веселим отново заедно на националните съюзни прояви и на срещите в клубовете на териториалните и районните организации. И ни зареди с незабравими спомени, с вяра и надежда, че следващата година ще е още по-богата и преизпълнена с взаимни радостни и щастливи моменти за всички ни по време на срещите ни – отново заедно.


Отправям към всички вас по повод коледните и новогодишните празници най-сърдечните си пожелания за здраве; топлина и уют в семейното огнище; вяра и надежда за по-добро бъдеще и нека съхраним и занапред най-доброто от традициите ни, защото те ни правят и по-добри, и по-силни, и по-успешни!


Дано за всички нас новата 2023 година бъде още по-добра и успешна!


И дано и занапред да бъдем все така единни и заедно – сплотени и с общи усилия да съграждаме по-добро бъдеще за нас, за децата ни!

ЧЕСТИТО РОЖДЕСТВО ХРИСТОВО!

ЗДРАВА, МИРНА И ЩАСТЛИВА ДА Е НОВАТА 2023 ГОДИНА!

Николай Нинов, председател на Съюза на глухите в България

Благотворителен концерт „От деца за Никол – с любов!“

Близо 20 000 лева бяха събрани на благотворителния концерт „От деца за Никол – с любов!“ 

На 30-ти декември на площад "Възраждане" в Плевен се състоя благотворителен концерт „От деца за Никол – с любов!“, организиран с цел събиране на средства за лечението на Никол Цановска, която е с диагноза сарком на Юинг – злокачествен рак на костите. За лечението е необходимо да се направят изследвания в клиника в Турция и последваща операция, като стойността на изследванията е 100 000 евро.

"Благодаря на всички, които помогнаха това да се случи: госпожите от НУИ "Панайот Пипков" гр. Плевен, Деница Златева, Елена Николова, Момчил Мончев и на всички възпитаници на училището и техните родители, на Петя Стоянова и децата от ДЮФА " Нашенчета", децата от НУ "Единство" и техните преподаватели, Живко Иванов и РУЛИ ООД, Боряна Бадева и децата от вокална формация "Арлекино ", момичета и момчета от MOVI, Семейството на Ежко Бежко за техния страхотен Дядо Коледа и Снежанка, фотографът ни Росен Киров, фолклорен ансамбъл ,"Веселяци", на моите приятелки и които бяхте неотлъчно до мен Nedelina Cvetkova , Зори Светославова , Marty R. Petkova , Сребрина Фискучева ,на кмета и общината за бързата реакция Georg Spartanski и на всички жители на град Плевен! Днес всички Вие доказахте,че че сме обединени за една кауза и тя се казва НИКОЛ!".

Това написаха организаторите на благотворителния концерт в знак на благодарност.

Кутии за дарения за лечението на Никол има и в следните обекти:

- гр. Плевен ДГ „Дружба“
- гр. Плевен 'Cafe & Food Skobelev', ул. Скобелев №20.

- гр. Плевен Хранителен магазин, ул. Любен Каравелов №3 (до Възрожденския квартал).

Николай Колев


Хората с увреждания в Северна Корея са по-изолирани от всички останали. Обществото ги смята за бреме, а средата не им позволява да участват в социалния живот. Едва сега има плахи признаци за промяна.


По официални данни, 6,4% от населението на Северна Корея страдат от различни телесни или умствени увреждания. Интеграцията на тези хора в обществото е процес, който тепърва започва. През последните 15 години севернокорейското ръководство прокара няколко законодателни поправки. През 2013 например беше преработен Законът за защита на хората с увреждания, а преди около половин година страната се сдоби и с Конвенция за правата на хората с увреждания. От 2003 г. е официално признат корейският жестомимичен език, глухонеми деца междувременно се обучават за учители, които по-късно да преподават на други деца с увреждания. В цялата страна съществуват общо 12 училища за деца с увреден слух, както и три училища за слепи деца.


За децата с физически недъзи обаче няма специализирани учебни заведения - те посещават редовните училища, независимо че на практика никъде няма рампи за инвалидни столове и други улеснения за придвижване. С някои малки изключения, децата с умствени увреждания са изцяло откъснати от образователните процеси. В цялата страна има едно-единствено учебно заведение за подобни деца - в Корейския център за рехабилитация на деца с увреждания например се обучават ученици със синдрома на Даун. Затова пък няма никакви специални учебни програми, пригодени за тях, казва Каталина Девандас-Агилар от Съвета по правата на човека към ООН.


Срам за семейството


Само здрави и жизнерадостни хора - така режимът представя страната пред чужденци. Като цяло усилията на севернокорейските власти са насочени само към слепите и глухонемите хора. По време на посещението си в комунистическата държава, Девандас-Агилар не е била допусната да посети избрана от нея психиатрична клиника, затова тя не може да се ангажира с оценка на положението там. Посещението на пратеничката на ООН в Северна Корея е било организирано със съдействието на Корейския съюз за защита на хората с увреждания. Организацията в момента разработва национален план за действие, който ще се изпълнява през следващите 10 години. Предвидените в него мерки би трябвало значително да подобрят условията за живот на хората с увреждания. Но най-вече има нужда от скъсване с предразсъдъците, казва Каталина Девандас-Агилар: "Широко разпространено е мнението, че тези хора не са способни да работят, поради което обикновено ги смятат за бреме", казва тя.


Много севернокорейски семейства избягват да се появяват на обществено място с децата си или със свои роднини с увреждания, защото се срамуват от тях. Вместо това предпочитат да ги държат затворени в къщи - изолирани и оставени сами с нещастието, често без каквато и да била подкрепа, казва още представителката на ООН.


Хората с увреждания са на практика изключени от социалния живот. Не само поради предразсъдъците на обществото, но и поради някои съвсем прагматични неща – липса на специализирани заведения и програми за интегрирането на хората с увреждания, липса на инвалидни колички и протези, липса на среда, която да осигурява достъпа на тези хора до обществени сгради и до обществения транспорт.


От няколко години Пхенян изживява истински бум в строителството, градът иска да се превърне в лъскава витрина за живота в комунистическата държава. Но дори и най-новите сгради не са проектирани за използването им и от хора с увреждания. С пълна сила това важи и за открития през 2015 г. Изследователски център в столицата, с който домакините се хвалят пред всички чужденци. Когато те поискали да го покажат и на пратеничката на ООН, се разбрало, че това няма да е възможно, защото в сградата човек може да влезе единствено като се изкачи по стълби. За Каталина Девандас-Агилар това се оказало непреодолим проблем. Защото самата тя е в инвалидна количка.

Конвенция на ООН за правата на хората с увреждания. Анализ

ВЪВЕДЕНИЕ 


Конвенцията на ООН се фокусира върху човешките права на лицата с увреждания, и за това какво означава тя за хората, които работят в организациите доставчици на услуги за хора с увреждания в Европа. EASPD - Европейската асоциация на доставчиците на услуги за хора с увреждания признава, че управителите на организациите доставчици на услуги са всеотдайни в своята дейност, но и много заети. Може да се окаже трудно намирането на време за проучване на нови закони и конвенции, и да се помисли за това, какво означават те и как могат да ви помогнат. Целта на този инструмент е да даде кратко резюме на "Конвенцията на ООН за правата и личното достойнство на хората с увреждания", и да ви предложи начини, чрез които да ви помогне за постигане на интеграция на хората с увреждания, които подкрепяте.

Този документ е съставен от 3 части:


• Част 1 съдържа важни послания от лице с интелектуални увреждания, лице с физически увреждания, родител и представител на Европейската комисия. Ще говорим ние, но посланията са техни.


Лицето с интелектуални увреждания е мъж наречен Гари Булей, който живее във Великобритания и от дълго време работи в подкрепа на хората с интелектуални затруднения, за да могат те да получат всички права, сред които и правото на интеграция.

Нанси Л. Ейъсланд е с вродено физическо увреждане лишило я от мобилност, и е професор по социология, религия и проучвания на уврежданията в университета Emory в Атланта, Джорджия, САЩ. Тя участва активно в процеса на изготвянето на Конвенцията.


Представителят на родителите се нарича Филипа Ръсел, която е много изтъкнато лице в тази област, и наред с други неща, вече е председател на Правителствената работна група за ролята на семейните асистенти в Обединеното кралство.


Представителят на Европейската комисия е Уолис Гоулън, който по време на срещата беше ръководител на Отдела по въпросите за уврежданията в Европейската комисия (пост, поет от началото на 2008 от г-н Йохан Тен Гезендам).

• Част 2 описва основните характеристики на Конвенцията по подробен и ясен начин.

• Част 3 прави конкретни предложения за развитие и изпълнение. Надяваме се, че ще я намерите полезна.

Част 1: Важни послания
Послание от Гари Булей „Как могат хората с интелектуални увреждания да живеят по-добър живот?”

• Настаняване: разполагане с по-голям избор как да живеете и с кого, разчитане на добра подкрепа за постигане на желаната от вас независимост и възможност за живеене в удобни, приемливи, достъпни и екологични жилища.

• Работа и кариера: наличието на реални работни места и кариери с реални заплати.

• Транспорт: наличието на достъпен и надежден транспорт.

• Взаимоотношения: възможност за срещи с други хора, сексуални отношения и социални дни и нощи.

• Образование: възможност за отиване в колеж и получаване на квалификации. Курсове за родители, отглеждане на деца и програми за подкрепа. „Как могат организациите да подкрепят лицата с интелектуални увреждания?”

• Чрез сътрудничество на организациите за подкрепа на хората с интелектуални увреждания с организации защитаващи правото на независимост и лична отговорност и застъпнически организации, за да подобрят своите начини за съдействие. 

• Чрез участието на повече хора с интелектуални увреждания в работните организации.

• Чрез сътрудничество с работодателите, за да се помогне на хората с интелектуални увреждания да получат работни места; и чрез сътрудничество с транспортните служби, за да се насърчат ползотворните транспортни услуги за всички лица с увреждания.

• Чрез подпомагане на хората с интелектуални увреждания в осъзнаването на тяхната сексуалност и създаването на социални мрежи.

2. Послание от Нанси Л. Ейъсланд, професор по социология, религия и проучвания на уврежданията в университета Emory в Атланта, Джорджия, САЩ. Ейъсланд е с вродено физическо увреждане лишило я от мобилност.
Конвенцията на ООН за правата и личното достойнство на хората с увреждания дава мощен стимул на коалиции от заинтересовани страни да удвоят нашите усилия за лобиране пред правителството за постигане на значителен напредък в пълното включване на хората с увреждания в обществото.

Сред най-необходимите права е правото на здравни грижи, същите като тези, които са достъпни за всички други. В много страни, здравеопазването е 

свързано или с работата или с правителството. И при двете системи, лицата с увреждания попадат в изключително неравностойно положение. Хората с увреждания често работят на непълна заетост, а още по-често са безработни, без да имат достъп до здравни грижи субсидирани от работодателя.


Конвенцията твърдо застъпва позицията, че здравните услуги трябва да се предоставят „възможно най-близо до хората от обществото, включително в селските райони.” Това твърдение е в съответствие със сега действащата политика в защита на правото на личен избор сред лицата с увреждания и без доход.


Моделът за домашни грижи, трябва да бъде основан на базата на модела за независим живот, а не на медицинския модел за доставка на услуги, както Конвенцията подчертава. От съществено значение е фактът, че потребителите на асистентски услуги имат възможно най-голям избор и контрол над това кой им осигурява тези услуги. Това означава, че хората с увреждания трябва да имат възможност да изберат, управляват и отхвърлят техните асистенти.


Сегашната разпокъсана система има прекалено силна медицинска насоченост. Много задачи се определят като медицински, и следователно трябва да се извършват от лицензирани здравни специалисти, но те могат да се извършват и от квалифицирани нелицензирани придружители. Сегашните вътрешни санитарни правила забраняват това в повечето случаи, или изискват продължително обучение за придружител. Подобно на американската система за здравеопазване, тази ситуация гълта много средства, които биха могли да бъдат използвани по-добре за стартиране на списъка с чакащи, които се опитват да получат грижи базирани в общността.


Най-важният компонент от системата за доставка на асистентски услуги, независимо дали са индивидуални или от агенция, са асистентите. Трябва да бъдат разгледани три въпроси относно тях:

първо, увеличаване броя на квалифицираните придружители;

второ, осигуряване на приемливи заплати с обезщетения за асистентите; 

трето, да се реши дали и от какво обучение се нуждаят асистентите. Също така, трябва да се изясни от всяка национална програма кой е действителният работодател.

3. Послание от Филипа Ръсел Конвенцията на ООН дава прекрасна възможност за признаване и подобряване на човешките права на хората с увреждания, и за възприемането им като равни граждани, които имат огромен принос за обществото. Това важи и за семействата, които често са пренебрегвани и неподкрепяни като граждани в собствената им страна.

Жизнено важно е, че упълномощените лица и организациите за доставка на услуги работят в позитивно партньорство с хората с увреждания и техните семейства за постигане на максималното им участие и тяхната действителна интеграция като уважавани членове и граждани на техните семейства и общности.


Г-жа Уолис Гоулън участва активно в преговорите и дебатите във връзка с Конвенцията на ООН. Г-жа Гоулън има три послания, които би искала да изложи по отношение на този международен договор, който е първият с участието на Европейската комисия.

• Първо послание: както Европейската общност, представена от Европейската комисия, така и държавите-членки приеха окончателно, че въпросът за уврежданията е от категорията на човешките права и сферата на законодателството, което означава, че вече не е свързан с личната преценка на обществото, или че трябва да му се придава само социално значение.

• Второто послание се състои в подчертаването на факта, че Конвенцията на ООН защитава индивидуалните права на хората с увреждания. В тази връзка е важно да се знае, че Конвенцията на ООН постави силно ударение по отношение на правния статус на хората с увреждания: трябва да бъде осигурен свободен достъп до техните права, и да не се взима никакво решение за хората с увреждания без тяхно участие. Ако погледнем към Факултативния протокол на Конвенцията, ние виждаме, че на хората с увреждания ще се даде възможност да предприемат и индивидуални действия, ако Протоколът се ратифицира. Това е много важно развитие по отношение на защитата на индивидуалните права.

• Трето послание: Конвенцията на ООН ще доведе до засилване на действията във връзка с независимия живот на хората с увреждания, и поради това окончателно ще се установи преход към услуги базирани в общността от гледна точка на тези, които предоставят услугите.

В това отношение, е възможно фокусът да се съсредоточи върху следните три точки:

на първо място, достъп до услугите;

на второ, качество на услугите, и в тази връзка бих искала да подчертая, че качество без индивидуализация е невъзможно - това е ясното послание произлизащо от Конвенцията;

на последно място, но не и по важност, Конвенцията ще ни помогне да видим .

Това означава:

• Вслушване в това, което те искат и адаптиране и промяна на онова, което организациите могат да направят, за да се подобри техния начин на живот и да се посрещнат техните индивидуални нужди.

• Защита на хората с увреждания от дискриминация, тормоз и негативни нагласи и осигуряване на гаранции, които да предотвратят злоупотребата и неравенството в достъпа до услуги и подкрепа.

• Формиране на съюзи, които да гарантират, че са налице достатъчно ресурси, за да се постигне максимално участие и социално включване.

• Сътрудничество с цел информиране на широката общественост за истинските нужди и таланти на хората с увреждания.

4. Послание от г-жа Уолис Гоулън, ръководител на Отдела по въпросите за уврежданията на ГД „Заетост и социални въпроси”

връзката между доставчиците на специализирани услуги и доставчиците на услуги свързани с интегрирането.


КАК УПРАВИТЕЛИТЕ МОГАТ ДА УПОЛЗОТВОРЯТ КОНВЕНЦИЯТА НА ООН ПО ВЪПРОСИТЕ ЗА УВРЕЖДАНИЯТА ПО НАЙ-ДОБРИЯ НАЧИН?
Десет неща, които трябва да знаете

1. Самата Конвенция на ООН, Конвенцията на ООН за правата на хората с увреждания беше приета на 13 декември 2006 година. Тя беше подписана от много страни, както и от Европейския съюз. Конвенцията е важно задължение. Освен това, тя предоставя вълнуващи възможности за организациите доставчици на услуги, с които те могат да подобрят живота на хората, които подкрепят.

2. Какво заявява Конвенцията? Конвенцията очаква насърчаване, защита и осигуряване на пълно и равно прилагане на всички човешки права на хората с увреждания. Важно е да се знае, че това включва също и техните семейства. Това не са нови права и Конвенцията не заместват действащото законодателство. Но това е първият път, когато те са изразени по начин, който отразява реалните потребности, възможности, права и стремежите на хората с увреждания. Конвенцията също така определя и действителната международна рамка за напредък. Конвенцията разглежда въпроса с уврежданията като концепция за развитие. Тя представлява ясен ангажимент, чрез който да се премине от медицински и изолиран модел към социален и всеобхватен модел. Въпросът свързан с уврежданията може да изгуби своята острота, ако обществото премахне пречките, поставени на пътя на хората, които имат увреждания. Това дава на въпроса морален смисъл - хората с увреждания имат същите основни права като останалите. Придава му също така и икономически смисъл - хората с увреждания искат да бъдат потребители, данъкоплатци и служители.

3. Къде се прилага Конвенцията? Тя се прилага във ВСИЧКИ ключови области от живота, които са важни за 

ВСЕКИ, независимо от това дали имат увреждане или не. Това включва:

А. ЛИЧНА МОБИЛНОСТ - предоставяне на необходимите оборудване и поддръжка.
Б. ДОСТЪПНОСТ - приспособяване на околната среда, за да се даде възможност на хората с увреждания да бъдат част от общността. Това включва удобен и адаптиран за хората с увреждания транспорт, както и сгради осигурени с рампи. Също така аудио и визуална подкрепа. Това означава възприемането на различен подход към строежа на нови и адаптирани сгради, осигуряващи удобства за всички. 

В. ЗДРАВЕ - право на същите здравни грижи, които са достъпни за всички останали, заедно с помощта на специалисти, когато е необходимо. 

Г. ОБРАЗОВАНИЕ - право на същите образователни възможности като на всички останали. Тези възможности не трябва да бъдат в сегрегационни центрове. 

Д. ТРУДОВА ЗАЕТОСТ - право на платена работа, с която да допринасят за икономическата производителност. 

Е. УЧАСТИЕ В ОБЩЕСТВЕНИЯ И ПОЛИТИЧЕСКИ ЖИВОТ - право на пълноценно гражданство, осигуряващо равен глас в управлението на общности и страни. 

Ж. РАВНОПОСТАВЕНОСТ И НЕДИсКРИМИНАЦИЯ - право на равностойност и равни възможности, както и право на лична неприкосновеност и неприкосновеност на личния живот, в този аспект и на недискриминация. Дискриминацията може да бъде пряка или непряка. Разбира се, списъкът не спира дотук. Конвенцията се прилага за всички неща, които имат стойност в живота на хората.

4. Какъв е контекстът на Конвенцията? За европейските доставчици на услуги, Конвенцията трябва да се разглежда в контекста на:

• Плана за действие по въпросите на уврежданията на Европейския съюз за 2004 - 2010,

• Плана за действие по въпросите на уврежданията на Съвета на Европа за 2006 - 2015,  

• Плана за действие по въпросите на уврежданията във всяка държава-членка. Тя също така може да се разглежда от гледна точка на Стратегическия план на вашата организация, тъй като би трябвало да влияе както върху това, което правите, така и върху това как го правите.

Конвенцията на ООН се отнася пряко за хората с увреждания. Тя се отнася и за техните семейства, тъй като семействата са важни за всички, а повечето хора с увреждания все още живеят със семействата си. Конвенцията се отнася особено за тези, които ги подкрепят, т.е. за организациите доставчици на услуги. Тя се отнася и за по-широката общност, и по този начин за всеки, който е част от нея. Интеграцията е социална отговорност и социална инвестиция.

5. Планът за действие на ЕС по въпросите на уврежданията (DAP) 2004 - 2010 г., обхваща основните елементи от стратегията на ЕС за уврежданията.

Ролята на Европейския съюз е:

• да определи мястото на държавите-членки, • да осигури рамка, • и да стимулира и разпространи обмена на новаторски идеи и знания.

Планът за действие обхваща всички важни въпроси в Конвенцията на ООН, с особен акцент върху насърчаването на заетостта чрез пълно прилагане на Директивата за трудовата заетост и професиите, подобряване достъпа за всички и по-интензивно настояване за включването на въпросите свързани с уврежданията в съответните политики на Общността. Този план за действие се актуализира на всеки две години.


Общината в Плевен приключи изминалата година с изпълнението на важни проекти, които подобриха начина на живот и промениха градската среда. Те са реализирани с европейски и със собствени средства. 


Плевен се превърна в единствения град у нас със 100 процента екологичен транспорт - общественият транспорт е само с тролеи и към тях се прибавиха новите електробуси. Вече се движат по допълнително разкрити линии, които свързват крайните квартали с центъра и с близки населени места около града. 


С реконструкцията на системата за улично осветление Плевен стана единствения областен град в страната с изцяло ново, модернизирано и енергоспестяващо улично осветление. Доставени и монтирани са нови над 7260 енергоспестяващи светодиодни осветителни тела, изгради се система за централно наблюдение и управление на уличното осветление. Същата система на уличното осветление ще бъде изградена и в селата на общината.


Коренна промяна забелязаха плевенчани и в поддържането на любимия парк "Кайлъка", което стана възможно, след като държавата предостави за стопанисване най-активната за ползване част от него. В същото време за парка се грижат и много доброволци. 


Въпреки усилията все още в града има проблеми с местата за спорт, смяната на правителства забави отново обещанията от години за изграждане на зала. Все пак надеждата е поне площадката за скейтборд да се случи. 


Община Плевен успява да се справи с предизвикателствата, казва кметът Георг Спартански.

Плевенчани посрещнаха новата 2023 година подобаващо


Музикантите от легендарната българска рок група „Ахат” бяха акцент в тазгодишния концерт, организиран от Община Плевен за посрещането на Новата 2023-та година. Концертът бе на пл. „Възраждане” и започна в 21.30 часа с д-р Мартин Николов - участник в „Гласът на България”, след това от 22.30 часа продължиха „Ахат”, водещ на събитието е  DJ Живко Иванов.

Гражданите и гостите на Плевен бяха поздравени в последните минути на 2022 от кмета Георг Спартански. Точно в полунощ пъстри празнични фойерверки озариха небето.

Исторически текстове

Боянската църква, стенописите на Десислава и Калояна


Сгушена в полите на Витоша, една малка църква, изкусно изографисана оцелява повече от хилядолетие. Носи името „Св. св. Никола и Пантелеймон”, но днес е по-позната като Боянската църква. Историята, която носи със себе си е магнетична и завладяваща.


Знае се, че строежът й е започнал в края на първото българско царство още през 10 век. През 1259 година черквата е разширена с втори етаж от севастократор Калоян, за който се знае, че е бил феодален владетел на Средец и областта. Храмът е бил част от извънградската резиденция на феодала и съпругата му Десислава. За това свидетелстват руини, намерени край подстъпите на църквата, които местното население наричало старото имение, разказва един от първите изследователи на Боянската църква Виктор Григорович.


Но, това което впечатлява най-силно в Боянската църква са нейните стенописи

Над 240 изображения са изографисани по таваните и стените на средновековния  български храм. Те не само са едни от най-ранните примери за перспектива в европейското изкуство, но са нарисувани с изключителна реалистичност и в тях има закодирани различни послания. Някой от стенописите са дори триизмерни. Стилът на творбите в Боянската църква е определен като предренесансов, но това, което се подчертава от всички изкуствоведи е, че нашия храм е изрисуван близо десетилетие преди раждането на италианския художник Джото, смятан за баща на съвременната живопис.


Както вероятно се досещате една от най-забележителните творби е портрета на севастократор Калоян и севастократица Десислава. Той заедно с изображенията на българския цар Константин Асен Тих (управлявал в периода 1257 г. до 1277 г.) и царица Ирина са едни от най-старите запазени портретни изображения на исторически лица в света изобщо. Те са изобразени с ореоли, макар че не са били светци, което е свързано с вярванията за божественото начало на владетелите.


И все пак царят държи в ръката си малка червена торбичка. Това е така наречената акакия, която е била пълна с пръст. Земята трябвало да му напомня, че той е смъртен, произлязъл е от пръстта и един ден ще се върне в нея.


Изключително интересна и интерпретацията на прочутата „Тайна вечеря“, която в Боянската църква е изрисувана само с 11 апостоли. Всъщност те са 12, но един от тях е „скрит“ и трудно може да бъде забелязан – това е предателят Юда, който единствен няма ореол над главата.

Интересно е, че храната на вечерята не нарисувана по канон, а показва онова, което традиционно се е слагало на българската трапеза – пера лук и чесън, ряпа, хляб…


По стенописите има символи на кръстоносците. В притвора чрез 18 сцени, в които са включени елементи от бита на съвременниците на художниците, е илюстрирано житието на свети Никола – един от патроните на храма. Сред светците, изобразени тук, е най-старият съхранен портрет на българския национален светец Иван Рилски, живял през Х век и основал Рилския манастир. Сред изображенията на монаси и отшелници е и ликът на свети Ефрем Сирин, чиито всевиждащи очи следват постоянно посетителя.


Очите на някой от светците в Боянската църква са изровени или замазани. Това е свързано със средновековно суеверие, че в погледа на светеца се крие неговата сила. Затова онези, търсещи изцеление се докосвали до очите на стенописите, а някои дори изчегъртвали мазилката, която приготвяли на отвара и пиели.


Мистериозният Боянски майстор


Разбира се един от най-логичните въпроси, които изникват е кой стои зад тези живописни шедьоври, рисувани години преди това изкуство да завладее Европа?


Първото изографисване е направено при строежа през 10 в., след което е имало повторно, когато се раждат и най-интересните стенописи в църквата. Като цяло в православната традиция по онова време имало практика зографите да остават анонимни, защото се смятало, че те просто държат четката, а Божията ръка рисува с нея. Но, както всичко в Боянския храм и тук историята е нетипична. Оказало се, че художникът все пак искал да ни остави своя подпис под творбите й е държал да се отбележи неговия принос. При последната реставрация преди 10 години до входа на фасадата е открит надпис. Той бил под тънък слой мазилка и бил направен с овъглена лозова пръчка върху мократа стена преди да започне изписването. Надписът гласи „Аз Василий пи../изписах, изрисувах…/


Историците не са единодушни обаче за личността на зографа и споровете за него и произхода му продължават и до днес. Затова той е наричан просто Боянския майстор. Но, това, в което са категорични специалистите е, че по стените на църквата са работили най-малко три чифта ръце. Което означава, че това са били един майстор и неговите калфи.

Стиловите им особености ги причисляват към Търновската живописна школа, следваща традициите на Палеологовия Ренесанс.

Но, как тази малка църква е оцеляла цяло хилядолетие и е устояла дори на Османското завоевание?


Историците допускат, че тя не е била разрушена от турците най-вероятно защото населението на района било свързано със защитата на планинските проходи. В Бояна, която някога е била село, са живели така наречените дервентджии, които са имали специален статут, били са въоръжени и са се ползвали с доста привилегии. Вероятно една от тях е била да имат собствена църква, което е спасило стария храм.


Вероятно се питате и какво се е случило със севастократорите Калоян и Десислава?

Историята мълчи за тяхната съдба. Интересното е, че една от идеите на достроената от тях църква била в нея да бъдат погребани телата им след тяхната смърт. Затова ясно говорят двете ниши на първия етаж, предназначени за гробници, както и архитектурата на втория етаж, която е на погребален храм.


Археолозите не изключват категорично някой ден да открият останките на феодала и съпругата му, но за сега кончината им е белязана с мистерия. Това, което се знае за ктиторите се разбира най-вече от дарителския надпис до портретите им.


От него става ясно, че Боянската църква е била достроена и изписана със средствата и любовта на Калоян и Десислава. Севастократът е бил член на царската фамилия –  братовчед на царя и внук на сръбския крал Св. Стефан.


И докато за него се знае, че е бил свързан с най-влиятелните династии на Балканите по това време, за личността на неговата съпруга Десислава историците черпят информация само от изкусния й портрет. Белезите на облеклото й подсказват, че тя също е била част от високата йерархия на средновековното българско общество. Дрехите имат  хералдични елементи, носи корона и е обута в червени обувки. А по това време тази привилегия се падала само на членовете на кралското семейство. За изкуствоведите особено впечатляващ е жестът, с който севастократицата придържа шнура на мантията си, защото той не е характерен за православното изкуство. Но, категорично изразява е статус на благородна особа.

Пътеводител

Остров Корфу, Гърция, Най-важното накратко

Корфу е разделен на три части от две планински вериги. Северната част е планинска, централната хълмиста, а южната - по-равна от останалите. Поради особеностите на релефа, островът има много различни пейзажи, като западното и северното крайбрежие се характеризират с големи и предимно пясъчни плажни ивици, а източния бряг има малки каменисти плажове със спокойна, прозрачна вода.

Смята се, че името Керкира идва от името на митичната нимфа Коркира, която била отвлечена от Посейдон и принудена да живее на острова. Името Корфу му дават венецианците, които управляват острова от 1401 до 1797 г. и оставят своя почерк в архитектурата. През годините Корфу е завладяван също и от французите и британците, а поради смесването на различните култури и начини на строителство, днес островът се радва на специфичния корфуански стил, който ще забележите във всяко село.

Столицата Корфу Таун е сърцето на острова, един истински музей на открито, който примамва със запазения си стар град и двете крепости до морето.

Ако планирате почивка на Корфу, имайте предвид, че пътуването на острова отнема време и в зависимост от местоположението, може да сте доста далеч от най-популярните атракции. За особено кратък престой (ден или два), Корфу Таун е удачен избор, защото има много какво да предложи и ще запълни времето ви. Западните курорти са по-спокойни и разпръснати върху по-голяма площ, докато източните са близо един до друг, плътно застроени и по-населени. 

Най-добра локация за максимално разглеждане на острова предоставя централната част между Пелекас и Лиападес - сравнително близо е до някои от най-красивите плажове на Корфу, до живописното село Палеокастрица и на по-малко от 30 минути път до Корфу Таун. Ако предпочитате просто лежерни дни на плажа, без много пътуване, дългите плажове на югоизточния и северния бряг са точно за вас. 

Внимание! На Корфу има няколко места, имената на които се дублират, затова бъдете много внимателни като резервирате и се убедете, че отивате на точното място. Някои туристи остават изненадани в последния момент и установяват, че мястото на което са пристигнали всъщност е на 60 км от резервираното. В Корфу има два курорта, които се казват Агиос Георгиос, единият е на северозападния бряг, а другият - на югозападния. В северната част на острова пък има две селища с името Агиос Стефанос, само че едното на източното крайбрежие, а другото - на западното. Също така, има курорт с името Агиос Гордиос, който често се бърка с Агиос Георгиос, а всъщност двете са си съвсем отделни места.

На Корфу има солиден брой плажове, достатъчни по вид и размер за вкуса на всеки посетител. Но без съмнение плажовете в и около Палеокастрица печелят приза за най-фотогенични, със синята си вода, зелените хълмове около тях и интересното крайбрежие с морски пещери и скали. Друг известен плаж на Корфу е Канал Д`амур в Сидари - тесен канал между терасовидни варовикови скали, покрит с фин жълт пясък. 

Почитателите на дългите пясъчни плажове могат да разгледат западния бряг, особено в южната му част - цялото крайбрежие на юг от Халикунас е почти непрекъсната плажна ивица, която варира на ширина и дължина. Най-големите плажове там са Исос, Маратияс и Гардено, всички функциониращи като летни курорти с множество хотели, но сравнително отдалечени от Корфу Таун и по-интересните обекти. Големи плажове има и в северната половина на острова, като най-известни са Глифада, Контогялос, Агиос Гордиос и Ахарави.

Списъкът със забележителности на Корфу е безкрайно дълъг и със сигурност няма да ви стигне времето да видите всичко, което предлага. Някои от основните места, на които да се наблегне (тук не включваме плажовете) са:

- Столицата Корфу Таун със Стария град на Корфу, Старата крепост, Листон и други забележителности

- Палеокастрица с живописните заливи и манастира

- Манастир Влахерна и Понтикониси до полуостров Канони

- Дворецът Ахилион, построен от австроунгарската императрица Сиси, който днес функционира като музей 

- Крепостта Ангелокастро 

- Бела Виста, местност с невероятна панорамна гледка към морето

- Кайзер Трон на върха на село Пелекас

До Корфу може да се стигне по море или със самолет. Островът има международното летище - Йоанис Каподистриас, което се намира близо до Корфу Таун. 

Фериботите, които свързват Корфу с континентална Гърция, пътуват от рано сутрин до късно вечер, като почти на всеки кръгъл час има кораб. Те тръгват от крайбрежния град Игуменица и пристигат или на пристанището в Корфу Таун или на пристанището Лефкими в югоизточната част на Корфу. Фериботите, които акостират в пристанището на столицата, са по-големи и билетите са тях са малко по-скъпи, а продължителността на пътуването е около час и половина. Пристигащите в Лефкими са по-малки, по-евтини и пътуването е с половин час по-кратко. Има също и бързи пътнически фериботи, които свързват Корфу с йонийския остров Паксос и с град Саранда в Албания. 

Местният транспорт на острова е добре организиран и ако нямате кола, можете да се придвижвате с автобуси от едно място до друго на съвсем приемливи цени.

Екзотика

Кумкуат, отглеждане в домашни условия

Кумкуат /в превод от китайски „златна ябълка“/ или кинкан е вечно зелено цитрусово дръвче. Очарователно растение с плътна корона от ярко зелени листа и ароматни бяло-розови цветове. В периода на плодоносие кумкуатът е покрит  с неголеми оранжеви или жълти плодове. Плодът на кумкуата е символ на гръцкия остров Корфу.

Особена популярност кумкуатът има сред специалистите създаващи бонсаи. Желаещите да отглеждат едно толкова красиво растение се интересуват от редица въпроси: възможно ли е сами да осъществят отглеждането на кумкуат в домашни условия и как да се грижат за него?

Растението е доста взискателно към условията на отглеждане. За успешна вегетация на растението в домашни условия следва да се създаде необходимият микроклимат.

Осветление.

Кумкуатът предпочита разсеяна светлина през лятото и преки слънчеви лъчи през зимата. Ако през зимните месеци светлината е недостатъчна следва да се създаде допълнително изкуствено осветление.

Температура на въздуха.

Оптималната температура за отглеждане на дръвцето е през лятото между 25 и 30 градуса С, а в зимния период не по – малко от 15 градуса. С цел избягване прегряването на грунда се препоръчва саксията с растението да се постави в стърготини или пясък.

Влажност на въздуха.

Необходимо е на растението да се обезпечи влажен въздух с помощта на редовно пръскане на короната с вода със стайна температура.

Поливане.

Кумкуатът обича обилно поливане. През пролетта и през лятото дръвцето се полива почти всеки ден, като се следи почвата да остане влажна. Зимата количеството поливания се свежда до 1-2 в седмицата. Използва се само чиста вода.

Подхранване.

Тук действа просто правило: колкото по – малка е саксията и размерите на растението са по-големи, то толкова по-често то се наторява. В топлия период от времето тор се внася два-три пъти в месец, а през по-хладния период – веднъж на месец и половина. За подхранване е подходящ разтвор от минерални торове: в 1 литър вода се добавят 2 грама амониева селитра, калиева сол и 5 грама обикновен суперфосфат.

Размножение на кумкуата. В домашни условия кумкуатът , както и другите цитрусови се размножава чрез присаждане, наслояване и чрез изрезки /калеми/. При това е установено, че отглеждане на новото растение от калем или чрез наслояване кумкуатът започва да ражда плодове по – рано, а отгледаните чрез присаждане растения растат по – здрави и по – силни.

Присаждане.

Кумкуат, плодовеРастението се присажда в края на зимата преди да започнат да растат новите клонки, но не по-често от веднъж на три години. За присаждането се подготвя съд с голям обем. На дъното му се поставя дренажен слой, след това слой плодородна земя. Внимателно се освобождават корените на дръвцето заедно с част от предишната земя /във вид на земна топка/ и се извършва прехвърлянето на растението в новата саксия. Образувалите се празнини между стените на съда и земната топка с корените на растението се запълват с почвена смес като тя леко се уплътнява. Две седмици след присаждането кумкуатът се прехвърля на топло и сенчесто място.

Как да се опрашва кумкуат? Цветовете на кумкуата са двуполови, поради което е възможно самоопрашване. Но за по резултатен кръстосан метод на опрашване на кумкуата е по-добре да се отглеждат у дома две растения. При преместване на растението в топлия период в градината или в лоджията е възможно опрашване и с помощта на насекоми.

